DOHOME พุ่งเกือบ 9% ทะลุเป้า 22 บ. จับตาไตรมาส 1 กำไรโต รับยอดขายเพิ่ม
DOHOME พุ่งเกือบ 9% ทะลุเป้า 22 บ. จับตาไตรมาส 1 กำไรโต รับยอดขายเพิ่ม ล่าสุดอยู่ที่ 23.60 บาท บวก 1.90 บาท หรือ 8.76% มูลค่าซื้อขาย 234.22 ล้านบาท
DOHOME พุ่งเกือบ 9% ทะลุเป้า 22 บ. จับตาไตรมาส 1 กำไรโต รับยอดขายเพิ่ม ล่าสุดอยู่ที่ 23.60 บาท บวก 1.90 บาท หรือ 8.76% มูลค่าซื้อขาย 234.22 ล้านบาท
19 เม.ย. 2564

ผู้สื่อข่าวรายงานว่า ราคาหุ้น บริษัท ดูโฮม จำกัด (มหาชน) หรือ DOHOME ล่าสุด ณ เวลา 10.34 น. อยู่ที่ 23.60 บาท บวก 1.90 บาท หรือ 8.76% สูงสุดที่ 23.90 บาท ต่ำสุดที่ 22.40 บาท ด้วยมูลค่าซื้อขาย 234.22 ล้านบาท ทั้งนี้ราคาหุ้น DOHOME ปรับตัวขึ้น หลังมีคาดการณ์ว่าผลประกอบการในช่วงไตรมาส 1/64 จะมีกำไรเติบโตขึ้น

โดยบล.กสิกรไทย ระบุในบทวิเคราะห์ แนะนำ “ซื้อ” หุ้น DOHOME ราคาเป้าหมาย 21.50 บาท/หุ้น คาด SSSG  ไตรมาส 1/2564 เติบโตแข็งแกร่งที่ 20% เมื่อเทียบจากปีก่อน หนุนจากอุปสงค์วัสดุก่อสร้างที่เติบโตขึ้นและฐานที่ต่ำปีที่แล้ว
รวมทั้งคาดว่ากำไรสุทธิและ EPS จะมีการเติบโตเฉลี่ย (CAGR) ช่วง 3 ปี (ปี 2564-66) ที่ 27.3% และ 23.9% ตามลำดับ หลังบล.กสิกรไทย ปรับประมาณการกำไรสุทธิปี 2564-66
ส่วนบล.ฟินันเซีย ไซรัส ระบุในบทวิเคราะห์ (29 มี.ค.2564) โดยคาดว่ากำไรไตรมาส 1/2564 จะทำจุดสูงสุดใหม่ โดยได้มีการปรับเพิ่มราคาเป้าหมายขึ้น สะท้อนการปรับเพิ่มกำไรสุทธิปี 2564-2565 ขึ้น 10.6% เป็นการเติบโต 75.3% จากช่วงเดียวกันเมื่อปีก่อน และ 19.5% จากช่วงเดียวกันเมื่อปีก่อน ตามลำดับ
โดยแนวโน้มกำไรไตรมาส 1/2564 สดใสมากคาดทำจุดสูงสุดใหม่ที่ 359 ล้านบาท (+67% จากไตรมาสก่อน, +102.8% จากช่วงเดียวกันเมื่อปีก่อน) มาจากยอดขายสาขาเดิมเพิ่มขึ้น 17% จากช่วงเดียวกันเมื่อปีก่อน ส่วนหนึ่งเพราะฐานต่ำในปีก่อน และการจับจ่ายใช้สอยในต่างจังหวัดฟื้นตัวได้ดี ทั้งลูกค้าผู้รับเหมางานภาครัฐ และเอกชน รวมถึงร้านค้าช่วง จากเหตุHigh Season และกิจกรรมงานก่อสร้างกลับมาดำเนินตามปกติอีกครั้ง
นอกจากนี้ มาร์จิ้นทุกกลุ่มสินค้าปรับตัวขึ้นทั้งหมด เพราะยังได้อานิสงส์จากการปรับ Sourcing ต่อเนื่องจากไตรมาสก่อน ทำให้ต้องปรับเพิ่มสมมติฐาน เพื่อสะท้อนความสามารถของบริษัทที่ดีขึ้น ในขณะที่ไม่ต้องกังวลเรื่องเพิ่มทุนเพราะบริษัทเลือกเจรจาปรับเงื่อนไข DE กับธนาคารก่อน รวมถึงยังมีแผนการออกหุ้นกู้เป็นทางเลือกถัดไป จึงยังแนะนำซื้อ ให้ราคาเป้าหมาย 22 บาท